A Tanács 1585/80/EGK rendelete

(1980. június 24.)

az olaj- és zsírpiac közös szervezésének létrehozásáról szóló 136/66/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 42. és 43. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a legutóbb az 590/79/EGK rendelettel [3] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendelet [4] 22. és 24. cikke meghatározza az olajos magvakra vonatkozó intervenciós rendszert, amely intervenciós alapárakra és származtatott intervenciós árakra épül, és célja elsősorban a piac zavartalanságának biztosítása; mivel úgy tűnik azonban, hogy ez a rendszer a továbbiakban már nem szükséges e célra; mivel továbbá fennáll annak a veszélye, hogy az intervenciós árakat a tényleges piaci helyzettel összhangban nem álló szinten rögzítik, és ezért az eredeti szándékkal ellenkező hatást fejthet ki; mivel ennélfogva az olajos magvakra vonatkozó származtatott intervenciós árak rendszerét el kell törölni és azt az egész Közösség területén egységes árszintet alkalmazó intervenciós rendszernek kell felváltania;

mivel az irányár és az intervenciós ár közötti különbségnek elegendőnek kell lennie ahhoz, hogy rendes körülmények között és a piaci ingadozások figyelembevételével is lehetővé tegye a magvak szabad kereskedelmét a Közösség egész területén, ugyanakkor pedig azt is, hogy a termelők az irányárhoz a lehető legközelebb eső áron adják el a magvakat; mivel e célkitűzés elérése érdekében a szóban forgó különbséget nem csupán a termesztési és felhasználási területek közötti szállításra, hanem egy piaci összetevőre is figyelemmel kell megállapítani;

mivel a származtatott intervenciós árak rendszeréről a közös intervenciós ár rendszerére történő átállás nem okozhatja az intervenciós árak esését; mivel ennélfogva az új rendszer alkalmazására az 1982/83-as gazdasági évig nem kerülhet sor;

mivel a gazdasági év kezdő- és záróidőpontjának meghatározásához figyelembe kell venni a káposztarepce- és réparepcemagok, valamint a napraforgómag betakarításának jellemző kezdő- és záróidőpontjait a Közösségben található nagyobb termesztési területeken; mivel ezt az igényt az 1335/72/EGK rendelettel [5] módosított, az olajos magvakra vonatkozó irányárak és intervenciós alapárak 1967/68-as gazdasági évre történő megállapításáról szóló, 1967. június 6-i 114/67/EGK tanácsi rendelet [6] elfogadásakor figyelembe vették; mivel az említett rendeletet hatályon kívül kell helyezni,

ELFOGADTA EZT A RENDELETET:

1. cikk

A 136/66/EGK rendelet a következőképpen módosul:

1. A 22. cikk helyébe a következő rendelkezés lép:

"22. cikk

(1) Minden év augusztus 1-jét megelőzően az olajos magvak minden fajtájára a Közösségben érvényes irányárat, valamint intervenciós alapárat kell meghatározni.

(2) A 25. cikk rendelkezéseire is figyelemmel ezek az árak a következő naptári évben kezdődő gazdasági év során végig érvényben maradnak. Ezen árak szabványminőségre vonatkoznak és a nagykereskedelmi forgalmazás szakaszában, raktári áron, kirakodási költségek nélkül kerülnek rögzítésre.

(3) A káposztarepce- és réparepcemagokra vonatkozó gazdasági év július 1-jén kezdődik és június 30-án zárul.

A napraforgómagra vonatkozó gazdasági év szeptember 1-jén kezdődik és augusztus 31-én zárul.

(4) A Tanács a Szerződés 43. cikkének (2) bekezdésében megállapított eljárással összhangban elfogadja az (1) bekezdésben említett árakat, valamint azt a szabványminőséget, amelyre ezek az árak vonatkoznak."

2. A 24. cikk helyébe a következő rendelkezés lép:

"24. cikk

(1) Az intervenciós árat úgy kell rögzíteni, hogy az irányárat

- olyan összetevővel csökkentik, amely a piaci ingadozásokat lehetővé teszi,

- olyan összetevővel csökkentik, amely figyelembe veszi a magvak szállításának költségeit a termesztési területekről a felhasználási területekre.

Ezt a két összetevőt kell rendes betakarítás esetén alkalmazni.

(2) Az intervenciós központokat a tagállamokkal folytatott konzultációt követően a 38. cikkben megállapított eljárással összhangban kell meghatározni."

2. cikk

A 136/66/EGK rendelet 24. cikkétől eltérve az 1980/81-es és 1981/82-es gazdasági évre vonatkozóan az intervenciós alapárat és a származtatott intervenciós árakat olyan szinten kell rögzíteni, amely lehetővé teszi a zökkenőmentes átmenetet az 1982/83-as gazdasági évtől érvényes intervenciós árrendszerre.

3. cikk

A 114/67/EGK rendelet hatályát veszti.

4. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Az 1. és 3. cikket az 1982/83-as gazdasági évtől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxemburgban, 1980. június 24-én.

a Tanács részéről

az elnök

S. Formica

[1] HL C 97., 1980.4.21., 33. o.

[2] 1980. március 26-i vélemény (a Hivatalos Lapban még nem tették közzé).

[3] HL L 78., 1979.3.30., 1. o.

[4] HL 172., 1966.9.30., 3025/66. o.

[5] HL L 147., 1972.6.29., 6. o.

[6] HL 111., 1967.6.30., 2195/67. o.

--------------------------------------------------